बिहार: मुजफ्फरपुर में छात्र की चाकू मारकर हत्या, पुलिस ने हमलावर को गिरफ्तार किया  
स्कूली छात्र की चाकू मारकर हत्या
पुलिस ने हमलावर को गिरफ्तार किया
मुजफ्फरपुर में घटी यह घटना
बिहार में मुजफ्फरपुर जिले के अहियापुर थाना अंतर्गत बाड़ा जगन्नाथ में बृहस्पतिवार को एक हमलावर ने सरकारी स्कूल में घुसकर एक छात्र की चाकू मारकर हत्या कर दी. वरिष्ठ पुलिस अधीक्षक मनोज कुमार ने बताया कि हमलावर विकास कुमार को गिरफ्तार कर लिया गया है. मृतक का नाम सूरज कुमार (14) है, जो स्थानीय राजकीय मध्य विद्यालय की 7वीं कक्षा का छात्र था. 
छात्र की हत्या से नाराज लोगों ने अहियापुर के बाड़ा जगन्नाथ मध्य विद्यालय में तोड़फोड़ और आगजनी की. पुलिस ने वारदात स्थल से एक मोटरसाइकिल जब्त की थी जो कि विकास की थी. गुरुवार की दोपहर विकास ने स्कूल पहुंचकर सूरज को चाकू मार दिया जिसे इलाज के लिए एसकेएमसीएच मे भर्ती कराया गया जहां उसने दम तोड़ दिया.  
 बीते दिनों बिहार की राजधानी के दानापुर के एक घर में मां-बेटी की गला रेतकर हत्या कर दी गई थी. पुलिस के एक अधिकारी ने बताया था कि गाभतल मुहल्ले में रामधारी सिंह की पत्नी सीमा देवी (45) है और उनकी बेटी मुनचुन उर्फ तिलोत्मा (23) के शव उनके ही घर के अलग-अलग कमरे से बरामद किए गए थे. दोनों की हत्या गला रेतकर की गई थी. तिलोत्मा के हाथ-पैर बंधे हुए थे.